**Likumprojekta „Grozījumi Noziedzīgi iegūtu līdzekļu legalizācijas un terorisma un proliferācijas finansēšanas novēršanas likumā”  
sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Likumprojekts „Grozījumi Noziedzīgi iegūtu līdzekļu legalizācijas un terorisma un proliferācijas finansēšanas novēršanas likumā”(turpmāk – Likumprojekts) izstrādāts, lai izpildītu Ministru prezidenta 2019.gada 4. jūlija rezolūcijā doto uzdevumu (Nr. 2019-UZD-1152) Finanšu ministrijai sagatavot un noteiktā kārtībā iesniegt Ministru kabinetā Noziedzīgi iegūtu līdzekļu legalizācijas un terorisma finansēšanas novēršanas likuma (turpmāk – Likums) (2019. gada 13. jūnija likuma “Grozījumi Noziedzīgi iegūtu līdzekļu legalizācijas un terorisma finansēšanas novēršanas likumā” redakcijā) pārejas noteikumu 53. punktā minēto likumprojektu, attiecīgi nodrošinot Ministru kabinetam dotā uzdevuma izpildi.  Likumprojekts stājas spēkā 2022.gada 3.janvārī. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | 2019.gada 13.jūnijā stājās spēkā grozījumi Likumā, kas paredzēja Likuma pārejas noteikumus papildināt ar 53. punktu, nosakot uzdevumu Ministru kabinetam vienādot informācijas pieejamības nosacījumu no valsts informācijas sistēmām/reģistriem visiem Likuma subjektiem, ņemot vērā, ka daļa Likuma subjektu ir tiesīgi reģistru informāciju Likumā noteikto pienākumu izpildei saņemt bez maksas (kredītiestādes un apdrošināšanas komersanti), savukārt pārējie Likuma subjekti šo informāciju var saņemt par maksu Ministru kabineta noteiktajā apmērā. Lai izpildītu Ministru prezidenta 2019.gada 4. jūlija rezolūcijā doto uzdevumu (Nr. 2019-UZD-1152), Likumprojekts paredz vienādot informācijas pieejamības nosacījumus no valsts informācijas sistēmām/reģistriem visiem Likuma subjektiem, nosakot, ka informāciju no reģistriem visi Likuma subjekti pieprasa un saņem, maksājot abonēšanas maksu reģistru turētāju administratīvo izmaksu apmērā.  Likumprojekts paredz papildināt Likumu ar normām, kas nosaka Uzraudzības un kontroles institūciju sadarbības un koordinācijas platformas (turpmāk – UKI platforma) darbības tiesisko pamatu un iesaistīto institūciju sadarbības mērķus, lai uzturētu papildu sadarbības mehānismu, kas nodrošina, ka visām uzraudzības un kontroles institūcijām ir vienota izpratne par noziedzīgi iegūtu līdzekļu legalizācijas un terorisma un proliferācijas finansēšanas (turpmāk – NILLTPF) novēršanas riskiem un ka tiek piemēroti adekvāti preventīvie pasākumi šo risku mazināšanai. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | 1. Likuma 5.1 pantsnosaka Likuma prasību izpildei nepieciešamās informācijas pieejamības nosacījumus likuma subjektiem un uzraudzības un kontroles institūcijām no Latvijas Republikas informācijas sistēmām. Atbilstoši šim regulējumam Likuma subjektiem un uzraudzības un kontroles institūcijām šajā likumā noteikto pienākumu izpildei ir tiesības pieprasīt un saņemt no Latvijas Republikas Uzņēmumu reģistra (turpmāk – Uzņēmumu reģistrs) vestajiem reģistriem tiešsaistes formā ierakstus un ziņas par dalībniekiem un patiesajiem labuma guvējiem, kā arī glabāt un citādi apstrādāt minēto informāciju. Tāpat Likuma subjektiem, izņemot kredītiestādēm un apdrošināšanas komersantiem, ciktāl tie veic dzīvības apdrošināšanas vai citas ar līdzekļu uzkrāšanu saistītas apdrošināšanas darbības Likumā noteikto pienākumu izpildei ir tiesības pieprasīt un par maksu Ministru kabineta noteiktajā apmērā saņemt no Valsts ieņēmumu dienesta reģistriem, Sodu reģistra, Valsts vienotās datorizētās zemesgrāmatas, Transportlīdzekļu un to vadītāju valsts reģistra un Iedzīvotāju reģistra ierakstus un ziņas, kas tiem nepieciešami Likumā noteikto pienākumu izpildei, kā arī glabāt un citādi apstrādāt minēto informāciju. Savukārt kredītiestādēm un apdrošināšanas komersantiem, ciktāl tie veic dzīvības apdrošināšanas vai citas ar līdzekļu uzkrāšanu saistītas apdrošināšanas darbības, atbilstoši Likuma 41.panta pirmajai un otrajai daļai, ir tiesības pieprasīt un bez maksas saņemt informāciju no iepriekš minētajiem reģistriem.  Likuma subjekti un uzraudzības un kontroles institūcijas, izmantojot Latvijas Republikas informācijas sistēmas saskaņā ar Likumu, ir atbildīgi par to izmantošanu tikai Likumā noteikto pienākumu izpildei, proti, informācija nevar tikt izmantota mērķiem, kas nav saistīti ar Likumā noteikto pienākumu izpildi. Lai novērstu iespēju Likuma subjektiem un uzraudzības un kontroles institūcijām izmantot Latvijas Republikas informācijas sistēmas Likumā neparedzētiem mērķiem, Likuma subjekti un uzraudzības un kontroles institūcijas dokumentē veiktos pieprasījumus un saņemto informāciju.  Šobrīd spēkā esošie Ministru kabineta noteikumi nosaka maksu par konkrētā reģistrā iekļauto ziņu saņemšanu:  - atbilstoši 2013.gada 27.augusta Ministru kabineta noteikumiem Nr.656 “Iekšlietu ministrijas Informācijas centra sniegto maksas pakalpojumu cenrādis” maksa par vienas informācijas sistēmas abonēšanu mēnesī ir 64,37 *euro*;  -  atbilstoši Ministru kabineta 2017.gada 20.jūnija noteikumiem Nr.343 “Tiesu administrācijas maksas pakalpojumu cenrādis” Valsts vienotās datorizētās zemesgrāmatas informācijas sistēmas abonēšana tiešsaistes režīmā, ja sistēmā reģistrēti no viena līdz pieciem lietotājiem izmaksā 55,00 *euro* mēnesī;  - atbilstoši Ministru kabineta 2017.gada 19.septembra noteikumiem Nr.562 “Pilsonības un migrācijas lietu pārvaldes maksas pakalpojumu cenrādis” pārvaldes informācijas sistēmu tiešsaistes datu pārraides sistēmas abonēšana (neatkarīgi no apstrādāto personas ierakstu skaita) izmaksā 99,47 *euro* mēnesī;  - atbilstoši Ministru kabineta 2019.gada 30.aprīļa noteikumiem Nr.185 “Transportlīdzekļu un to vadītāju valsts reģistra noteikumi”, izmantojot tiešsaistes datu pārraidi, reģistrā iekļauto informāciju izsniedz, pamatojoties uz rakstisku vienošanos starp Ceļu satiksmes drošības direkciju (turpmāk – CSDD) un informācijas saņēmēju.  2019.gada 29.jūnijā stājās spēkā grozījumi Likumā, kas cita starpā paredzēja papildināt Likumu ar pārejas noteikumu, kas nosaka, ka Ministru kabinets iesniedz Saeimai likumprojektu, kas vienādo Likuma 5.1 panta otrās daļas un 41. panta otrās daļas nosacījumus informācijas pieejamības nodrošināšanai šā likuma subjektiem no Latvijas Republikas informācijas sistēmām šā likuma prasību izpildei.  Piemērotākais un efektīvākais risinājums informācijas pieejamības nodrošināšanai, t.sk. no administrēšanas viedokļa ir atsevišķa informācijas nodošanas kanāla izveide Likuma subjektiem, nosakot maksu par šī kanāla abonēšanu reģistra turētāja administratīvo izmaksu apmērā. Risinājums paredz vienādot informācijas pieejamības nosacījumus visiem Likuma subjektiem, par to nosakot saprātīgu abonēšanas maksu.  Valsts ieņēmumu dienesta maksas cenrādis (2018.gada 19.jūnija Ministru kabineta noteikumi Nr.345 “Valsts ieņēmumu dienesta maksas pakalpojumu cenrādis”) neparedz tādu pakalpojumu, kas saistīti ar informācijas sniegšanu no Valsts ieņēmumu dienesta datu bāzēm, sniegšanu par maksu. Līdz ar to pat ja visiem Likuma subjektiem informācija tiktu sniegta bez maksas, Valsts ieņēmumu dienestam neveidotos pašu ieņēmumu samazinājums. Informācija no reģistriem/Latvijas Republikas informācijas sistēmām, kas šobrīd pieejama bez maksas visiem Likuma subjektiem, arī turpmāk būs pieejama esošajā kārtībā.  Šobrīd Iekšlietu ministrijas Informācijas Centra cenrādis neparedz maksas pakalpojumus Likuma subjektiem un ziņas tiek sniegtas bez maksas uz rakstveida pieprasījuma pamata. Ziņu pieprasīšanā šādā formā būtiski kavē savlaicīgu informācijas saņemšu, tādēļ tiek izmantots kā pagaidu risinājums. Informācijas centrs ir izstrādājis un šobrīd virza jaunu maksas pakalpojuma cenrādi, kurā ir ietverta maksa par ziņu saņemšanu no Sodu reģistra normatīvajos aktos noteiktajos gadījumos. Aptuvenas viena pieprasījuma izmaksas būs 8,50 *euro*. Plānots, ka tiks izstrādāts arī e-pakalpojuma risinājums, kura ietvaros Likuma subjekti varēs saņemt ziņas pirms darījuma veikšanas tiešsaistes režīmā.  Attiecībā uz informācijas iegūšanu no zemesgrāmatas, jebkura persona var iegūt informāciju no zemesgrāmatas par īpašumu, meklējot pēc tādiem kritērijiem kā īpašuma adrese, nosaukums, kadastra un nodalījuma numurs, taču iegūt informāciju par konkrētai personai piederošiem īpašumiem ir īpaša tiesība, kas paredzēta Ministru kabineta 2014.gada 23.decembra noteikumos Nr.801 “Noteikumi par informācijas sniegšanu valsts iestādēm un amatpersonām no valsts vienotās datorizētās zemesgrāmatas” uzskaitītajām iestādēm un amatpersonām. Saskaņā ar Zemesgrāmatu likumā noteikto, ja informāciju par citas personas īpašumiem vēlas saņemt jebkura cita persona, informāciju var pieprasīt, tikai ja tā nepieciešama informācijas pieprasītāja tiesību vai interešu aizsardzībai un informāciju sniedz ar tiesas priekšsēdētāja atļauju.  2020.gadā Pilsonības un migrācijas lietu pārvalde (turpmāk – PMLP ienākumi no iemaksātās valsts nodevas par informācijas saņemšanu no Iedzīvotāju reģistra, ko veido rakstveida pieprasījumi, kā arī pieprasījumi, izmantojot datu tiešsaistes pārraidi (manuālā ziņu pieprasīšana Iedzīvotāju reģistrā, izmantojot Pārvaldes izstrādāto un uzturēto datorprogrammas komplektu “Personu datu pārlūks”, un automatizēta datu pieprasīšana, izmantojot informācijas sistēmu saskarnes) sastādīja 1 049 109 *euro* (plānots 1 338 115 *euro*), savukārt ienākumi no sniegtajiem maksas pakalpojumiem (servisu nodrošināšana pakalpojumu sniegšanai – tiešsaistes datu pārraides sistēmas abonēšanas, tehniskā pieslēguma konfigurēšanas un citas administrēšanas izmaksas) sastādīja 233 882,21 *euro* 2020.gadā. Atbilstoši PMLP veiktajai uzskaitei par kredītiestāžu veikto iemaksu apmēru 2020.gadā, kredītiestādes un apdrošināšanas sabiedrības, ar kurām PMLP ir noslēgti līgumi par datu saņemšanu no Iedzīvotāju reģistra, ir pieprasījuši datus par 154 042 personām (jeb naudas izteiksmē 308 084 *euro*, kas tika sniegti bez maksas), no kurām tikai par 46 703 personu ir sniegta informācija iekasējot samaksu. Līdz ar to 2020.gadā PMLP ienākumi no kredītiestāžu iemaksātājām valsts nodevām par informācijas saņemšanu no Iedzīvotāju reģistra sastādīja 93 406 *euro*, savukārt ieņēmumi no PMLP sniegtajiem maksas pakalpojumiem 2020.gadā kredītiestādēm un apdrošināšanas sabiedrībām sastādīja 76 418,73 *euro*.  CSDD noteiktais maksājums par vienu skatījumu transportlīdzekļu un to vadītāju valsts reģistrā ir 0,50 *euro* bez PVN par vienu skatījumu, kas ietver peļņu 0,05 *euro* – t.i. pakalpojuma pašizmaksa ir 0,45 *euro*. Nodrošinot pakalpojumu par kanāla apkalpošanas maksu (abonēšanas maksu), tā tiks noteikta atbilstoši indikatīvajam Likuma subjektu pieprasījumu skaitam liela apjoma datu informācijas lietotājiem.  Reģistru turētājiem nepieciešamie finanšu līdzekļi informācijas glabāšanai, apstrādei, atlasei, izsniegšanai, uzturēšanai un attīstībai tiek segti gan no ieņēmumiem par maksas pakalpojumiem par reģistros esošās informācijas sniegšanu, gan no valsts dotācijām.  Ja visiem Likuma subjektiem informācija no iestāžu uzturētajām informācijas sistēmām tiktu sniegta bez maksas, būtu nepieciešams rast papildus finansējumu reģistru turētājiem tās budžeta daļas segšanai, ko attiecīgais reģistra turētājs līdz ar to neiekasētu pašu ieņēmumos, jo samazinātos ieņēmumi par informācijas sniegšanu un būtu nepieciešami papildus liela apjoma finanšu resursi, tādēļ pašu ieņēmumu izlīdzināšanai (palielinoties pieprasījumu skaitam, bet samazinātos vidējiem ieņēmumiem no viena informācijas pieprasījuma pakalpojuma) plānots paredzēt, ka informāciju no reģistriem Likuma subjekti saņem par abonēšanas maksu administratīvo izmaksu apmērā.  Atbilstoši Likuma 18.panta 3.1 daļai Likuma subjekti sniedz Uzņēmumu reģistram uzraudzības un kontroles institūcijas reģistrēto Likuma subjektu un to darbinieku, kas deleģēti paziņot par neatbilstošu informāciju, identificējošus datus, kontaktinformāciju un citu informāciju, kas Uzņēmumu reģistram nepieciešama paziņojumu sistēmas darbības nodrošināšanai. Informācija Uzņēmumu reģistram nepieciešama, lai identificētu Likuma subjektus un personas, kas sniedz informāciju par iespējamu patieso labuma guvēju informācijas neatbilstību Uzņēmumu reģistrā. Tāpat lai Finanšu izlūkošanas dienests varētu piešķirt personām lietotāja tiesības finanšu izlūkošanas datu saņemšanas un analīzes sistēmā un pārliecināties par personas atbilstību kādai no Likuma 3.pantā minētajām subjektu kategorijām, Finanšu izlūkošanas dienests no Uzņēmumu reģistra iegūst informāciju par uzraudzības un kontroles institūcijās reģistrētajiem Likuma subjektiem (Likuma 51.panta otrās daļas 15.punkts).  Ievērojot labas pārvaldības principu, lai nepalielinātu administratīvo slogu uzraudzības un kontroles institūcijām, Likumprojekts paredz, ka arī reģistru pārziņiem un turētājiem ir tiesības piekļūt Uzņēmumu reģistra rīcībā esošiem datiem par Likuma subjektiem un to uzraudzības un kontroles institūcijām, lai identificētu Likuma subjektus un to pārstāvjus, kas ir tiesīgi pieprasīt un saņemt šā panta otrajā daļā minēto informāciju.  2. Nolūkā sekmēt uzraudzības un kontroles institūciju savstarpējo koordināciju un sadarbību, kā arī veicināt vienotu pieeju uzraudzības un kontroles pienākumu izpildē, ar Finanšu izlūkošanas dienesta 2019.gada 24.janvāra rīkojumu Nr.1-5.1/3 tika izveidota UKI platforma. UKI platformas ietvaros īstenotā sadarbība ir pierādījusi savu efektivitāti, tāpēc ir būtiski nodrošināt tās turpmāku darbību un atbilstošu vadību, kā arī paredzēt tiesisko pamatu UKI platformas turpmākai darbībai.  Ministru kabineta 2020.gada 29.septembra rīkojuma Nr.576 “Pasākumu plāns noziedzīgi iegūtu līdzekļu legalizācijas, terorisma un proliferācijas finansēšanas novēršanai laikposmam no 2020. līdz 2022. gadam” (turpmāk – Pasākumu plāns) 1.11. pasākuma 1. rezultatīvais rādītājs paredz regulāru UKI platformas sēžu organizēšanu, lai uzturētu mehānismu, kas nodrošina, ka visām uzraudzības un kontroles institūcijām ir vienota izpratne par NILLTPF riskiem un ka tiek piemēroti adekvāti preventīvie pasākumi šo risku mazināšanai, kā arī, lai nodrošinātu informācijas apmaiņu par NILLTPF riskiem, savstarpējo koordināciju un sadarbību uzraudzības un kontroles institūciju starpā. Par minētā pasākuma atbildīgo institūciju Pasākumu plānā ir noteikts Finanšu izlūkošanas dienests. Vērtējot NILLTPF novēršanas jomas atbildīgo institūciju kompetenču sadalījumu, secināts, ka, ņemot vērā Finanšu izlūkošanas dienesta darbības mērķus, tiesību un pienākumu tvērumu, Finanšu izlūkošanas dienests nav atbilstošākā atbildīgā institūcija par Pasākumu plāna 1.11. pasākuma izpildi. Latvijas Republikas normatīvie akti, kā arī starptautiskie NILLTPF novēršanas standarti neparedz Finanšu izlūkošanas dienestam uzraudzības un kontroles institūcijas funkciju veikšanu, šo funkciju koordinēšanu vai kompetenci attiecībā uz NILLTPF novēršanas preventīvajiem pasākumiem (Pasākumu plāna 4. rīcības virziens).  Ievērojot minēto un saskaņā ar plānotajiem Pasākumu plāna grozījumiem, kas vērsti uz Nacionālajā noziedzīgi iegūtu līdzekļu legalizācijas, terorisma un proliferācijas risku novērtēšanas ziņojumā par 2017. – 2019. gadu identificēto risku mazināšanu, par Pasākumu plāna 1.11. pasākuma 1. rezultatīvā rādītāja atbildīgo institūciju paredzēts noteikt Finanšu ministriju. Attiecīgi Likumprojekts paredz papildināt Likumu ar normām, kas nosaka UKI platformas tiesisko pamatu un iesaistīto institūciju sadarbības mērķus.  UKI platformas sanāksmes sasauc Finanšu ministrija pēc savas iniciatīvas vai tad, ja to ierosina Finanšu izlūkošanas dienests vai vismaz viena no uzraudzības un kontroles institūcijām. Būtiska loma UKI platformā ir arī Finanšu izlūkošanas dienestam, ņemot vērā tā kompetenci saistībā ar NILLTPF risku analīzi un informācijas sniegšanu par NILLTPF raksturīgākajiem paņēmieniem, tipoloģijām, par Likuma subjektu sniegto ziņojumu kvalitāti, to izmantošanas efektivitāti u.tml. (Likuma 51.panta pirmās daļas 3., 6., 7., 8., 9., 11. un 16. punktā noteiktie informēšanas pienākumi).  Lai veicinātu informācijas apmaiņu UKI platformas ietvaros, Likumprojekts paredz tiesības tās ietvaros apmainīties ar informāciju, kas attiecas uz NIILTPF vai šo darbību mēģinājumu, identificētajiem nozares riskiem un veiktajiem uzraudzības un kontroles pasākumiem. |
| 3. | Projekta izstrādē iesaistītās institūcijas un publiskas personas kapitālsabiedrības | Finanšu ministrija. |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Likuma subjekti, kuri iegūst un apstrādā valsts informācijas sistēmās/reģistros pieejamo informāciju Likumā noteikto pienākumu izpildei – kredītiestādes, finanšu iestādes, ārpakalpojuma grāmatveži, zvērināti revidenti, zvērinātu revidentu komercsabiedrības un nodokļu konsultanti, kā arī jebkura cita persona, kas apņemas sniegt palīdzību nodokļu jautājumos vai rīkojas kā starpnieks šādas palīdzības sniegšanā, zvērināti notāri, zvērināti advokāti, citi neatkarīgi juridisko pakalpojumu sniedzēji, juridiska veidojuma vai juridiskās personas dibināšanas un darbības nodrošināšanas pakalpojumu sniedzēji, personas, kas darbojas kā aģenti vai starpnieki darījumos ar nekustamo īpašumu, izložu un azartspēļu organizētāji, personas, kas sniedz inkasācijas pakalpojumus, juridiskās vai fiziskās personas, kas nodarbojas ar transportlīdzekļu, kultūras pieminekļu, dārgmetālu, dārgakmeņu, to izstrādājumu vai cita veida preču tirdzniecību, kā arī ar starpniecību minētajos darījumos, parāda atgūšanas pakalpojuma sniedzēji, virtuālās valūtas pakalpojuma sniedzēji, personas, kas darbojas mākslas un antikvāro priekšmetu apritē, maksātnespējas procesa administratori. |
| 2. | Tiesiskā regulējuma ietekme uz tautsaimniecību un administratīvo slogu | Lai gan pieaugs atsevišķu Likuma subjektu (to, kuri iepriekš informāciju saņēma bez maksas) izmaksas par informācijas pieprasīšanu un saņemšanu no valsts informācijas sistēmām, tas kopumā nerada ietekmi uz tautsaimniecību, jo plānots, ka kopējās izmaksas visiem Likuma subjektiem paliks nemainīgas, proti, informācijas saņemšanas izmaksas kopumā būs zemākas, samazinoties pakalpojuma saņemšanas maksai visiem Likuma subjektiem, izmantojot tiem īpaši paredzētu informācijas kanālu par atsevišķu abonēšanas maksu. Tas past attiecas uz reģistru ieņēmumiem no informācijas sniegšanas. |
| 3. | Administratīvo izmaksu monetārs novērtējums | Nav attiecināms. |
| 4. | Atbilstības izmaksu monetārs novērtējums | Nav attiecināms. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Likumprojekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Likumprojekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Likumprojekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Informācija par projekta izstrādi ir publicēta Finanšu ministrijas tīmekļvietnē sadaļā „Sabiedrības līdzdalība” – „Tiesību aktu projekti” – „Finanšu tirgus politika”. Līdz ar to sabiedrības pārstāvji varēja līdzdarboties projekta izstrādē, rakstveidā sniedzot viedokļus par projektu. Tāpat sabiedrības pārstāvji varēja sniegt viedokļus par projektu pēc tā izsludināšanas Valsts sekretāru sanāksmē. |
| 2. | Sabiedrības līdzdalība projekta izstrādē | Sabiedrības informēšana un līdzdalība Likumprojekta izstrādē tika nodrošināta, 2021.gada 12.jūlijā publicējot uzziņu par Likumprojektu Finanšu ministrijas tīmekļa vietnē <https://www.fm.gov.lv/lv> sadaļā „Sabiedrības līdzdalība” – „Tiesību aktu projekti”– „Finanšu tirgus politika” adrese:  <https://www.fm.gov.lv/lv/likumprojekts-grozijumi-noziedzigi-iegutu-lidzeklu-legalizacijas-un-terorisma-un-proliferacijas-finansesanas-noversanas-likuma> un Ministru kabineta tīmekļvietnē sadaļā „Valsts kanceleja” – „Sabiedrības līdzdalība”, adrese: <https://mk.gov.lv/content/ministru-kabineta-diskusiju-dokumenti>. |
| 3. | Sabiedrības līdzdalības rezultāti | Projekta izstrādē virzītie priekšlikumi apspriesti ar Latvijas Finanšu nozares asociāciju. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Uzņēmumu reģistrs, Valsts ieņēmumu dienests, Iekšlietu ministrijas informācijas centrs, Tiesu administrācija, PMLP, CSDD, Finanšu izlūkošanas dienests. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Nav plānota jaunu institūciju izveide, esošu institūciju likvidācija vai reorganizācija. Projekta izpilde neietekmē pārvaldes funkcijas.  Projekts tiks realizēts esošo resursu ietvaros. |
| 3. | Cita informācija | Nav. |

Finanšu ministrs J. Reirs

Ziediņš, 67095600

Kristaps.Ziedins@fm.gov.lv